Procurora demisionară, Victoria Furtună, s-a răzgândit. Nu mai vrea să fie verificate constatările SIS care i-ar fi îngrădit accesul la secret de stat
Procurora anticorupție, Victoria Furtună, care la 11 martie curent a anunțat că pleacă din sistem și a acuzat instituțiile publice ale statului că au fabricat și au diseminat informații false împotriva judecătorilor neloiali guvernării, s-a răzgândit și nu mai vrea să fie verificate constatările Serviciului de Informații și Securitate (SIS) care au stat la baza imposibilității acordării dreptului de acces la secretul de stat. Conform Procuraturii Generale (PG), Furtună a deținut autorizația de acces la secretul de stat până la 31 iulie 2022.
La 7 martie 2024, procurora Victoria Furtună a depus la Consiliul Superior al Procurorilor (CSP) o cerere prin care a solicitat verificarea temeiurilor de fapt și de drept a constatărilor formulate din concluziile SIS, din 19 februarie 2024, care au stat la baza emiterii dispoziției din 29 februarie 2024 a procurorului general interimar cu privire la imposibilitatea acordării pentru aceasta a dreptului de acces la secretul de stat.
În aceeași cerere, Furtună a solicitat verificarea compatibilității exercitării în continuare a funcției de procuror și întreprinderea măsurilor în vederea apărării garanției, independenței și imparțialității.
La 12 martie 2024, CSP a solicitat procurorului general interimar prezentarea informației aferent cererii procurorei Victoria Furtună din 7 martie 2024.
În răspunsul emis de PG, la 19 martie, CSP a fost informat despre faptul că Victoria Furtună a deținut autorizația de acces la secretul de stat în perioada 31 iulie 2017, pentru o perioadă de 5 ani, până la 31 iulie 2022.
Ulterior, la 21 martie 2024, Furtună s-a adresat, din nou, CSP-ului, însă, de această dacă cu o cerere prin care a solicitat retragerea cererii înregistrate la 7 martie 2024, cu finalizarea procedurii administrative.
Cu votul tuturor membrilor CSP, prezenți la ședința din 28 martie curent, solicitarea procurorei a fost acceptată.
La 11 martie curent, Victoria Furtună a anunțat că pleacă din sistem și a acuzat instituțiile publice ale statului că au fabricat și au diseminat informații false împotriva judecătorilor neloiali guvernării. Tot ea aacuzat că SIS și Aparatul Președintelui au lucrat în tandem și au folosit informațiile denaturate pentru a refuza numirea și promovarea unor astfel de judecători.
Într-o postare pe o rețea de socializare, procurora Victoria Furtună a anunțat că a depus cerere de demisie, după 18 ani de activitate în cadrul Procuraturii Anticorupție (PA). Aceasta susține că recent ar fi fost declarată de către SIS "o amenințare la adresa securității naționale", după ce a început o investigație aferent "acțiunilor ilegale ale unui grup de persoane, care fac dezmăț în sistemul judecătoresc al R. Moldova".
"De curând am aflat că, reprezint o amenințare la adresa securității naționale a Moldovei. Aceasta nu a fost o calomnie goală din partea politicienilor care se aruncă cu slogane pe care nici ei însuși nu înțeleg ce spun. Aceasta învinuire, a fost poziția oficială a Serviciului de Informare și Securitate a R. Moldova. Nu sunt acuzata de spionaj, omor sau orice alte acțiuni criminale. Am fost declarată "o amenințare la adresa securității naționale" doar pentru a-mi limita accesul la dosarul inițiat de către mine la 11.01.2024, în care am început investigație aferent acțiunilor ilegale ale unui grup de persoane, care fac dezmăț în sistemul judecătoresc al R. Moldova", spune acuzatoarea de stat.
Victoria Furtună este procuroră la Procuratura Anticorupţie din luna iulie 2016. Până atunci, din anul 2008, Furtună a activat la Procuratura sect. Botanica din Chişinău. Aceasta a ajuns în atenţia opiniei publice în 2017, când s-a ocupat de gestionarea dosarului penal pe numele lui Iurie Chirinciuc, pe atunci, ministrul Transporturilor şi Infrastructurii Drumurilor, iar ulterior, şi de dosarul penal al lui Dorin Chirtoacă, fostul primar al mun. Chişinău.
Ziarul de Gardă a scris anterior că dosarele de rezonanţă gestionate de Victoria Furtună au mers, cot la cot, cu prosperitatea în familia acuzatoarei de stat. În anul 2017, procurora şi soţul ei au primit donaţii substanţiale: 20 de mii de euro (peste 400 de mii de lei) au venit din partea soacrei sale, Zinaida Furtună, iar 80 de mii de lei de la Gheorghe Gaburici, tatăl său. Tot în 2017, aceasta, împreună cu soţul, au obţinut dreptul de abitaţie într-o casă de locuit din mun. Chişinău.
Imobilul cu două niveluri se află la periferia capitalei, în or. Durleşti, şi este înregistrat pe numele soacrei sale, Zinaida Furtună. Aceasta l-a achiziţionat în decembrie 2012, la câteva luni după ce a fost dat în exploatare. Contractul a fost înregistrat la Cadastru în martie 2013. În toată această perioadă, Victoria Furtună se afla în concediu de maternitate. Oficial, casa are 101,6 m.p., dar şi un garaj de 34,8 m.p.. Deşi imobilul apare în declaraţia de avere a procurorei abia în 2017, vecinii menţionează că familia Furtună locuieşte de mai mulţi ani în el.
În declarația de avere și interese personale pentru anul 2022, procurora Furtună menționează că a ridicat un salariu de 304 mii de lei anual sau 25 de mii de lei lunar.
Tot aici, Furtună susține că în 2022, împreună cu soțul ei, a primit de la soacra sa, Zinaida Furtună, donații în valoare de 12 mii de euro și 30 de mii de lei. Alte 97 de mii de lei familia Furtună le-a primit de la părinții procurorei. Tot ea raportează pentru anul 2022 cadouri în valoare de 100 de mii de lei și 1.500 de euro.
În 2021, familia Furtună a procurat un automobil Skoda Superb fabricat în 2021, valoarea de piață a căruia este de 43.700 de euro. Automobilul a fost procurat în leasing, familia procurorei contractând un împrumut în valoare de 23.720 de euro.
Familia Furtună mai raportează datorii în valoare de 5 mii de euro și 100 de mii de lei.